Kolisi in span? Dan steun ek nie | Netwerk24
Kolisi in span? Dan steun ek nie
Deur C.S. Thiart, Sasolburg 24 Februarie 2019 00:15
C.S. Thiart, Sasolburg, skryf: Ek en my vrou het verlede jaar Kaapstad toe gevlieg om die Curriebekereindstryd tussen WP en die Haaie te gaan kyk. Ons nooi toe my Kaapse vriend om ons op die lughawe te kry en saam iets daar te eet. Ná die kuier en op pad na ons voertuig sien ons toe vir Siya Kolisi en stap nader – nie om 'n gesprek aan te knoop nie, maar net om hallo te sê.
My verbasing en teleurstelling was groot toe hy op 'n baie arrogante manier ons berispe en sê: "Listen! I am busy talking to my wife!" Sy vrou was egter nêrens in sig nie.
Die voorval het nogal 'n demper op die res van die naweek asook die eindstryd geplaas. Ek het al baie sportsterre raakgeloop en almal is wonderlike mense. Hulle maak tyd om met jou blad te skud of te gesels.
Saterdag se loesing teen die Bulle het my egter baie opgewonde gemaak. Ek was nog altyd 'n Stormers-ondersteuner, maar solank mnr. Kolisi vir die Stormers en Springbokke speel, sal ek nie daardie span ondersteun nie.